God Nittedal-innsats i årets sjakk-NM

Årets Norgesmesterskap i sjakk ble arrangert i Molde i juli. 9 spillere fra Nittedal var med, i alderen tolv til noenogfemti år. Totalt kjempet 520 spillere fra hele landet seg gjennom 9 runder fordelt på 8 dager. Ingen nittedøler plasserte seg helt i toppen, men gjennomsnittsscoren for alle våre spillere var god - litt over 50 % av mulige poeng.

I sjakk-NM spilles det i tilsammen 12 klasser. De voksne spiller i Elite, Mester, klasse 1, 2, 3, 4 og 5, avhengig av spillestyrke. I tillegg er det 4 aldersbestemte klasser for ungdom, og en seniorklasse for dem over 60 år.

Nittedals sterkeste spiller, Erik Parr, scoret 50 % i den svært sterke Mesterklassen (nest høyeste klasse) og plasserte seg dermed midt i feltet. Dette var vel omtrent som forventet, men er uansett godt gjort!

Svein Arne Thrana scoret flest poeng
Den nittedølen som scoret flest poeng, var Svein Arne Thrana med 6 poeng av 9 mulige. Dette ga ham en sterk 9. plass i klasse 2 – mesterskapets største klasse med 76 spillere. I samme klasse gjorde også Hugo Parr og Arild Øksnevad en hederlig innsats, men kom litt lenger ned på resultatlisten.

Godt av ”nykommeren” Bård Andrew
Bård Andrew var lenge i teten i klasse 5, med 4 strake seire i de første rundene. Deretter falt han litt av, men endte på en flott 7. plass av 34. Meget sterk innsats av Bård, som ikke har spilt så veldig mye sjakk! En av grunnene til at han deltok i NM, var nok at han for tiden er sivilarbeider hos Norges Sjakkforbunds Ungdom. 

God innsats av ungdommen
Håkon Øksnevad spilte på andre året i klasse 14 – 16 år. Med 5 poeng kom han på en flott 5. plass av 17 i klasse ”Kadett B”. Patrick Elphinstone gjorde også en meget bra innsats i samme klasse, og endte på 4,5 poeng og 10. plass. Dette er veldig bra, tatt i betraktning at det er første gang Patrick deltar i et så stort mesterskap, og med så lang betenkningstid. (Partiene kan vare opp til 7 timer, men det er riktignok sjelden at de varer så lenge.)

I klasse Lilleputt spilte Martin Øversveen og Jørgen Stormyr jevnt bra, men hadde ikke helt marginene på sin side. Begge havnet litt under middels, og vi vet at de er gode for mer. Men det går flere tog!

Hugo Parr hedret
Etter 3 år som president for Norges Sjakkforbund takket Hugo Parr for seg, og ble hedret med Norges Sjakkforbunds hederstegn i gull – en hedersbevisning som henger svært høyt. Hugo har lagt ned masse arbeid for Sjakkforbundet, og er i tillegg godt belagt med andre oppgaver. Vi håper at han nå kan få anledning til å spille litt mer sjakk i klubben – det har det blitt nokså lite av de siste årene!